Tarybos reglamentas (EB, Euratomas) Nr. 401/2004
2004 m. vasario 23 d.
nustatantis specialias laikinąsias Europos Bendrijų pareigūnų įdarbinimo priemones dėl Kipro, Čekijos Respublikos, Estijos, Vengrijos, Latvijos, Lietuvos, Maltos, Lenkijos, Slovakijos ir Slovėnijos stojimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 283 straipsnį,
atsižvelgdama į Komisijos pasiūlymą, pateiktą po konsultacijų su Tarnybos nuostatų komitetu,
atsižvelgdama į Europos Parlamento nuomonę [1],
atsižvelgdama į Teisingumo Teismo nuomonę [2],
atsižvelgdama į Audito Rūmų nuomonę [3],
kadangi:
(1) dėl būsimo Kipro, Čekijos Respublikos, Estijos, Vengrijos, Latvijos, Lietuvos, Maltos, Lenkijos, Slovakijos ir Slovėnijos stojimo turėtų būti priimtos specialios laikinosios priemonės, kurios nukrypsta nuo Europos Bendrijų pareigūnų tarnybos nuostatų (Tarnybos nuostatai),
(2) Atsižvelgiant į stojančiųjų šalių skaičių ir potencialiai įtrauktų asmenų skaičių, šios priemonės, nors ir laikinos, turėtų galioti pakankamai ilgą laikotarpį. 2010 m. gruodžio 31 d. atrodytų tinkamiausia data, kai jų galiojimas turi baigtis.
(3) Atsižvelgiant į išskirtinę padėtį ir į prognozuojamus ateities bendruosius poreikius, taip pat turėtų būti rengiami konkursai dėl pareigūnų, kurių pagrindinė kalba yra viena iš esamų 11 oficialių kalbų, įdarbinimo. Tai bus daroma, siekiant užtikrinti Tarnybos nuostatų 27 straipsnyje išdėstytų principų laikymąsi, įskaitant įdarbinimą plačiausia geografine prasme.
(4) Atsižvelgiant į artėjančio stojimo išskirtinį mastą, šis reglamentas turėtų būti priimtas iki faktinės stojimo datos, kad būtų galima atlikti visus būtinus parengiamuosius darbus tam, kad numatyti pareigūnai būtų įdarbinti kuo greičiau po stojimo,
PRIĖMĖ ŠĮ REGLAMENTĄ:
1 straipsnis
1. Nepaisant Tarnybos nuostatų 4 straipsnio antros ir trečios pastraipų, 7 straipsnio 1 dalies, 27 straipsnio trečios pastraipos ir 29 straipsnio 1 dalies a, b ir c punktų nuostatų, iki 2010 m. gruodžio 31 d. galima užpildyti laisvas darbo vietas, neviršijant paskirstytų vietų skaičiaus ir atsižvelgiant į diskusijų dėl biudžeto rezultatus, paskiriant Kipro, Čekijos Respublikos, Estijos, Vengrijos, Latvijos, Lietuvos, Maltos, Lenkijos, Slovakijos ir Slovėnijos piliečius po nurodytų šalių faktinės įstojimo datos.
2. Pareigūnai paskiriami:
a) visų lygių - po faktinės stojimo datos;
b) išskyrus A1 ir A2 lygių - po konkursų, remiantis kvalifikacijomis ir egzaminais, organizuojamais pagal Tarnybos nuostatų III priedą.
2 straipsnis
Iki 2010 m. gruodžio 31 d. tai pat organizuojami pareigūnų, kurių pagrindinė kalba yra viena iš esamų 11 oficialių kalbų, įdarbinimo bendri konkursai; tokie konkursai tuo pačiu metu apima visas šias kalbas.
3 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. vasario 23 d.